Diari Oficial de la Generalitat Valenciana


Sumari del DOGV 4016, del 07-06-2001 (2001/5425)

ORDRE de 4 de maig de 2001, de la Conselleria de Medi Ambient, per la qual es regula l'assignació de contenidors específics als municipis per a la recollida selectiva de paper, cartó i vidre.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4016

Data del DOGV
:   07-06-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/5425


Data del document
:   04-05-2001

Organisme emissor
:   Conselleria de Medi Ambient

Tipus de document
:   Ordre

Descriptors 

:   * paper
    * contenidor
    * eliminació de residus
    * suport econòmic
    * cartó
    * administració local
    * vidre
    * ajuda pública

ORDRE de 4 de maig de 2001, de la Conselleria de Medi Ambient, per la qual es regula l'assignació de contenidors específics als municipis per a la recollida selectiva de paper, cartó i vidre. [2001/X5425]
  
D'acord amb les orientacions de la política comunitària i nacional, i de la pròpia política mediambiental de la Comunitat Valenciana, el model futur de gestió dels residus urbans ha de respondre als següents objectius generals:
  
- Prevenció i minimització en la producció de residus.
  
- Recollida selectiva.
  
- Valorització màxima dels residus, recolzada en la recollida selectiva.
  
- Eliminació segura, amb el menor impacte ambiental, dels residus no valoritzables, d'acord amb la tecnologia actualment disponible.
  
La recuperació dels residus i la seua posterior valoració és, després de la prevenció, l'opció prioritària per a la gestió moderna dels residus urbans en la consecució de l'objectiu general de disminuir el flux de residus destinats a l'eliminació. La valorització és beneficiosa, no sols pel seu efecte econòmic, sinó per l'estalvi energètic que suposa, el baix impacte sobre el medi ambient i per ser una pràctica generadora d'ocupació. A més, constitueix una activitat inductora d'un fort compromís ambiental de la població i estimuladora de pautes socials de corresponsabilitat.
  
Per a aconseguir una recuperació eficient dels residus, serà necessari realitzar una separació en fraccions en origen junt amb la implantació d'un eficaç sistema de recollida. En aquest sentit, les fraccions de paper/cartó, vidre i envasos lleugers es recolliran selectivament en tres contenidors específics situats en àrees d'aportació.
  
Atenent aquests conceptes, la Conselleria de Medi Ambient pretén donar suport als municipis en la implantació de la recollida selectiva de paper/cartó i vidre, amb el subministrament de contenidors específics i contribuir a aconseguir una densitat mitjana aproximada d'1 contenidor específic per cada 600 habitants.
  
Amb el fi de procedir a la distribució de contenidors específics per a la recollida selectiva, d'acord amb els principis d'objectivitat, concurrència i publicitat, fent ús de les atribucions que em conferix l'article 35 de la Llei 5/1983, de 30 de desembre, de Govern Valencià, així com l'article 47 de la Llei d'Hisenda Pública de la Generalitat Valenciana, aprovada per decret legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar l'assignació, per a la cessió en ús, de contenidors específics als municipis, amb el fi d'implantar la recollida selectiva de les fraccions valoritzables contingudes en els residus urbans generats en els municipis de la Comunitat Valenciana.
  
Segon
  
Aprovar les bases per les quals es regirà la present convocatòria i que figuren com annex a aquesta ordre.
  
Tercer
  
El termini de presentació de sol·licituds per a la present convocatòria serà d'un mes a partir de l'entrada en vigor d'aquesta ordre.
  
DISPOSICIONS FINALS
  
Primera
  
Es faculta a la directora general d'Educació i Qualitat Ambiental per a dictar les disposicions necessàries per al desenvolupament i execució del que es disposa la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, s'hi podrà interposar recurs contenciós administratiu en el termini de dos mesos, a comptar des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveu els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.
  
Tot això sense perjudici de la interposició d'un recurs potestatiu de reposició davant de l'autoritat que dicta l'acte, en el termini d'un mes des de l'endemà de la seua publicació, d'acord amb el que disposa els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 4 de maig de 2001
  
El conseller de Medi Ambient,
  
FERNANDO MODREGO CABALLERO
  
ANNEX
  
Bases per les quals es regula l'assignació, per a la cessió en ús, de contenidors específics als municipis per a la recollida selectiva de paper, cartó i vidre.
  
1. Beneficiaris
  
Podran sol·licitar contenidors específics tots els municipis de la Comunitat Valenciana, d'acord amb les bases i criteris que s'indiquen en aquesta ordre.
  
2. Sol·licituds i documentació
  
2.1 Les sol·licituds hauran d'estar subscrites pel president o la presidenta del municipi, i hauran d'especificar el nombre de contenidors que se sol·licita, el nombre de contenidors del mateix tipus existents en el municipi, la quantitat de material recuperat en cada cas, i el recuperador o reciclador autoritzat a qui se li entrega el paper/cartó i vidre.
  
2.2 Les sol·licituds, acompanyades de la documentació expressada en el punt següent, es dirigiran a la direcció general d'Educació i Qualitat Ambiental de la Conselleria de Medi Ambient a València, carrer Francesc Cubells, núm. 7 ?Servei d'Innovació de la Gestió Ambiental.
  
També podran presentar-se en els serveis territorials de la mateixa ?Secció de Qualitat Ambiental- situats a:
  
- València, carrer de Gregori Gea, núm. 27, edifici Prop.
  
- Alacant, carrer de Churruca, núm. 29, edifici Prop.
  
- Castelló de la Plana, avinguda dels Germans Bou, núm. 47, edifici Prop.
  
De la mateixa manera podran presentar-se de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
2.3 Les sol·licituds, amb la informació en elles requerida, hauran d'anar acompanyades per un dels següents documents:
  
A. Certificat d'acord adoptat pel Ple.
  
B. Certificat d'acord adoptat per la Comissió de Govern quan acredite tenir aquesta facultat delegada.
  
C. Decret d'Alcaldia, quan acredite tenir aquesta facultat delegada.
  
En qualsevol dels tres casos, hauran d'incloure el següent contingut:
  
- L'aprovació de la implantació de la recollida selectiva al terme municipal on no s'haja implantat o, en cas contrari, la continuïtat en la prestació d'aquest servei,
  
- L'acceptació dels contenidors que se li assignen a l'empara d'aquesta ordre,
  
- El compromís de fer-se càrrec del seu manteniment i compliment de les altres obligacions reflectides en la base 6 de la present disposició.
  
2.4 Només seran tingudes com a peticions vàlides aquelles que es formalitzen d'acord amb les bases i requisits exigits per aquesta convocatòria.
  
3. Esmena de les sol·licituds
  
Quan la sol·licitud no reunisca els requisits o no adjunte la documentació que d'acord amb aquesta ordre resulte exigible, es requerirà a l'entitat sol·licitant perquè en el termini de 10 dies hàbils esmene la falta o adjunte els documents preceptius. Transcorregut aquest termini sense haver procedit a l'esmena, es considerarà que l'entitat sol·licitant ha desistit de la seua petició.
  
4. Valoració i adjudicació
  
4.1 La valoració de les sol·licituds es realitzarà per una comissió d'avaluació composta pels següents membres:
  
- La directora general d'Educació i Qualitat Ambiental, que actuarà com a presidenta de la comissió.
  
- La secretaria general administrativa, o tècnic que designe.
  
- El cap del Servei d'Innovació de la Gestió Ambiental de la Direcció General d'Educació i Qualitat Ambiental, o tècnic que designe.
  
- El cap de Secció de Planificació Tecnològica Ambiental o tècnic que designe.
  
4.2 Examinats els expedients per la comissió d'avaluació i una vegada formalitzats els actes d'instrucció corresponents, la comissió, segons el criteri d'assignació màxima contemplat en la base 3 i de conformitat amb el que s'establix el paràgraf següent, elevarà el conseller de Medi Ambient la proposta d'adjudicació de contenidors, la qual contindrà les sol·licituds desestimades i el motiu de la desestimació, les sol·licituds estimades, el nombre de contenidors assignat a cada entitat sol·licitant i, si és el cas, els criteris de proporcionalitat aplicats per a la distribució dels contenidors disponibles.
  
L'adjudicació de contenidors, cas que el nombre de contenidors sol·licitats excedisca dels disponibles, es regirà pels següents criteris:
  
1) En primer lloc, d'entre les peticions estimades, s'atendran les d'aquells municipis que en el moment de la sol·licitud no disposen d'1 contenidor per a cada 600 habitants.
  
2) En segon lloc, entre les altres sol·licituds, es concedirà major preferència als ens que tinguen un nombre menor de contenidors per habitant, aplicant criteris de proporcionalitat per a la distribució dels restants.
  
4.3 La resolució definitiva dictada pel conseller de Medi Ambient serà publicada en el Diari Oficial de la Generalitat Valenciana, i contindrà els extrems contemplats en el paràgraf primer de l'apartat anterior.
  
4.4 El termini màxim per a resoldre les sol·licituds que es formulen serà de tres mesos comptats des de la data d'acabament del termini de presentació de sol·licituds. Transcorregut aquest termini sense que s'haja dictat resolució expressa, es considerarà desestimada la sol·licitud en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
5. Període de la cessió en ús
  
La cessió en ús que implica l'assignació de contenidors prevista en la present ordre serà per un període de 20 anys.
  
6. Obligacions de les entitats municipals
  
La cessió en ús dels contenidors comportarà el compliment de les següents obligacions per part de les entitats municipals:
  
- Col·locar els contenidors en la via pública, a disposició dels ciutadans, atenent preferentment les zones més necessitades.
  
- Fer-se càrrec de la neteja i el manteniment integral dels contenidors al llarg de tot el període de vigència de la cessió.
  
- Reposar tots aquells contenidors que queden fora d'ús per qualsevol circumstància aliena al normal funcionament dels mateixos.
  
- Garantir el reciclatge o qualsevol altra forma de valoració dels materials recuperats a través dels mateixos.